**Boldog Község Önkormányzata Képviselő-testületének**

**3./2021. (III.25.) önkormányzati rendelete**

**A közterületek használatáról szóló 12./2013.(XII.02.) önkormányzati rendelet módosításáról**

Boldog Község Polgármestere a veszélyhelyzet kihirdetéséről szóló 478/2020. (XI.03) Korm.

rendelettel kihirdetett veszélyhelyzetre figyelemmel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4)

bekezdésében kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőt rendeli el:

**1.§ A közterületek használatáról szóló 12/2013. (XII.02.) önkormányzati rendelet (a továbbiakban: R.) 2. §-a a következő (7)-(9) bekezdéssel egészül ki:**

*(7) Közterületen építési eszközök, anyagok tárolására engedély csak indokolt esetben adható és az építési anyag csak rendezett módon tárolható. Felújítás, bontás során keletkezett anyag csak konténerben és legfeljebb 30 napig tárolható.*

*(8) A játszótéri eszközök, sporteszközök kizárólag a rendeltetésüknek megfelelően, az állaguk megóvása mellett használhatóak, szülői, kísérői felügyelettel vagy anélkül, de a szülő, gondviselő felelőssége mellett.*

*(9) A játszótéri játékokat, eszközöket 14 éven aluli gyermekek használhatják azzal, hogy használatuk során figyelembe kell venni a játszótéri eszközön vagy e célból kihelyezett táblán feltüntetett súlykorlátozó előírásokat is.*

**2. § (1) Az R. 3.§ (2) bekezdés e) pontja helyébe a következő rendelkezés lép:**

*e) a hatóság által elrendelt, közvetlen életveszély elhárítási, építési munkálatokhoz.*

**(2) Az R. 3. § (3) bekezdés a) pontja helyébe a következő rendelkezés lép:**

a) *forgalomból kivont, hatósági jelzés nélküli, műszaki érvényességgel nem rendelkező vagy üzemképtelen járművek tárolásához.*

**(3) Az R. 3.§ (3) bekezdése a következő e) ponttal egészül ki:**

*e) a közlekedés biztonságát veszélyeztető és a közlekedést akadályozó berendezések, anyagok elhelyezésére.*

**3. § Az R. 4.§ helyébe a következő rendelkezés lép:**

*(1) A közterület-használati engedélyt annak kell kérnie, aki a közterületet a rendeltetésétől eltérően használni kívánja.*

*(2) A közterület rendeltetésétől eltérő használatára vonatkozó kérelmet a rendelet 1.számú melléklete szerinti nyomtatványon kell benyújtani.*

*(3) A kérelmez mellékelni kell:*

*a) közterület-használati díj megfizetését igazoló bizonylatot,*

*b) vendéglátóipari előkert esetén nyilatkozatot a nyitva tartás időtartamáról,*

*c) élelmiszer, élelmiszer jellegű termék árusításához az élelmiszerlánc-biztonsági és állategészségügyi hatóság által kiadott engedélyt,*

*d) mutatványos tevékenység esetén a berendezés műszaki alkalmasságának tanúsítását,*

*e) szükség esetén a közterületen elhelyezni kívánt berendezésről, eszközről készített rajzot, fotót, méretarányos helyszínrajzot,*

*f) a tevékenység gyakorlására jogosító okiratok másolatát.*

*(4) Közterület rendeltetésétől eltérő célra történő használatára vonatkozó hatósági engedély közérdekből határozattal bármikor visszavonható a használati díj időarányos visszafizetése mellett.*

*(5) Az engedélyt meg kell szüntetni, ha az engedélyes a közterületet az engedélytől eltérő célra vagy módon használja, ebben az esetben a használati díj időarányos részé nem kérhető vissza.*

*(6) Az egy hónapnál hosszabb időtartamra szóló közterület rendeltetésétől eltérő használatára vonatkozó hatósági engedély az engedély jogosultjának írásbeli kérelme alapján szüntethető meg, amennyiben a jogosult valószínűsíti, hogy a közterület további használata lényeges, jogos érdekét sérti, és az ezt okozó körülmény a hatósági engedély kiadását követően merült fel.*

*(7) A (6) bekezdésnek megfelelően benyújtott kérelem esetén a hatósági engedély megszüntetéséről a polgármester dönt oly módon, hogy az engedély a (8) bekezdés szerinti kérelem beérkezését követő hónap utolsó napjával szűnik meg. A közterület eltérő használatáért előre befizetett díjat az önkormányzat visszafizeti az engedély jogosultja részére.*

*(8) Nem adható közterület használati engedély annak, akinek az önkormányzattal szemben lejárt tartozása van.*

*(9) A közterület használati engedély másra nem ruházható.*

**4. § (1) Az R. 5.§ (4) bekezdése helyébe a következő rendelkezés lép:**

*(4) A közterület rendeltetésétől eltérő használatáért meghatározott díjat a használat időtartamára előre, egy összegben kell megfizetni*

*a) napi használat esetén, a kérelem benyújtásával egyidejűleg,*

*b) havi és éves használat esetén a közterület-használati engedély kiadásától számított 15 napon belül.*

**(2) Az R. 5.§-a a következő (6) bekezdéssel egészül ki:**

(6) *A használó a használati díjat a közterület tényleges használatára tekintet nélkül köteles megfizetni.*

**5. § (1) Az R. 6/A § (1) bekezdése a következő j) ponttal egészül ki:**

*j)  közterületen forgalomból kivont, hatósági jelzés nélküli, műszaki érvényességgel nem rendelkező vagy üzemképtelen járművet tárolni.*

**(2) Az R. 6/A §-a a következő (2) bekezdéssel egészül ki:**

*(2) a) A játszótérre üveget, illetve sérülést, balesetet okozó tárgyat vagy oda nem illő eszközt bevinni tilos.*

*b) A játszótérre kutyát és más állatot bevinni, beengedni tilos.*

*c) A játszótéren dohányozni, alkoholt vagy más bódító hatású anyagot fogyasztani, szemetelni, valamint a játszótéri játékokat beszennyezni tilos.*

**6. § Az R. 7. § (3) bekezdése helyébe a következő rendelkezés lép:**

*(3) A közterület-használati díjat az Mgtv. 3. számú mellékletében foglalt díjtételek mindenkori mértéke alapján kell meghatározni, a díjat a kérelmező a forgatás megkezdésének napjáig köteles kifizetni.*

**7. § Az R. 2. számú melléklete helyébe e rendelet 1. számú melléklete lép**

**8. § E rendelet 2021.04.01. napján lép hatályba, és az azt követő napon hatályát veszti.**

Laczkó Roland Katonáné Fülöp Gabriella

polgármester jegyző

A rendelet kihirdetve: 2021. 03. 25.

 Katonáné Fülöp Gabriella

 jegyző

# Közterület-használati díjak

a) hirdető berendezés, címtábla, kirakatszekrény 500 Ft/m2/hó

b) Árusító hely, fülke és ahhoz kapcsolódó építmények 300 Ft/ m2/hó

elhelyezéséhez

c) Kiállítás, vásár, alkalmi vásár, piac, búcsú napján 400 Ft/ m2/nap

d) Kiállítás, vásár, alkalmi vásár, búcsú tárolás ( előző napok) 1.500 Ft/nap

e) mutatványos tevékenység ( céllövölde, hinta) 400 Ft/m2/nap

f)Cirkuszi mutatványosi tevékenység 20.000 Ft/alkalom

g)Mozgóbolt és mozgóárusítási tevékenység 1.000Ft/alkalom/gépjármű

h) Épitési munkával kapcsolatos ( állvány anyag, törmelék) 200/ Ft/m2hó

 konténer

i) Piaci árusítás 200/ Ft/m2hó

j) autóbusz közterületen történő parkolása

|  |  |
| --- | --- |
| szállítható személyek száma 20 fő alatti | 10.000 Ft/ hó |
| szállítható személyek száma 20 fő feletti | 20.000 Ft/ hó |

k) Az egyes létesítményekhez szükséges gépjármű várakozóhely 5.000 Ft/év

l) üzleti célú fénykép és reklámfotó készítése 300 Ft/m2/nap